બેડમિંટનની જાપાન ઓપનના ત્રીજા દિવસે ભારતની પી.વી. સિંધુ અને એચ.એસ. પ્રણયને હારનો સામનો કરવો પડ્યો છે. જોકે શ્રીકાંત હવે ક્વાર્ટર ફાઈનલમાં પહોંચી ગયો છે. આ અગાઉ મહિલા સિંગલ્સમાં ત્રીજી ક્રમાંકિત પી.વી. સિંધુ ચીનની વર્લ્ડ નંબર-14 ગાઓ ફાંગજી સામે સીધા સેટમાં હારી ગઈ હતી. ફાંગજીએ આ મેચ 21-18, 21-19થી જીતી હતી. ફાંગજી સામે 55 મિનિટ સુધી સંઘર્ષ કરવા છતાં સિંધુ મેચ જીતી શકી ન હતી. સિંધુ અને ફાંગજી વચ્ચેઆ બીજી ટક્કર હતી. આ અગાઉ ફાંગજીએ સિંધુને ગયા વર્ષે ચાઈના ઓપનમાં પણ હરાવી હતી. કિદાંબી શ્રીકાંતે પુરુષ સિંગલ્સમાં બીજા રાઉન્ડમાં હોંગકોંગના વોંગ વિંગ વિન્સેટને 21-15, 21-14થી હરાવ્યો હતો. તેણે આ મેચ માત્ર 36 મિનિટમાં જીતી હતી. ક્વાર્ટર ફાઈનલમાં શ્રીકાંતની ટક્કર દ.કોરિયાના લી. ડોંગ કેઉન સાથે થશે.